กรมส่งเสริมสหกรณ์ เตรียมจัดโครงการสนับสนุนการกระจายผลไม้ของสถานบันเกษตรกรกระตุ้นการบริโภคผลไม้ภายในประเทศ
กรมส่งเสริมสหกรณ์ เตรียมจัดโครงการสนับสนุนการกระจายผลไม้ของสถานบันเกษตรกรกระตุ้นการบริโภคผลไม้ภายในประเทศ     นายวิศิษฐ์ ศรีสุวรรณ์ รองอธิบดีกรมส่งเสริมสหกรณ์ กล่าวว่า จากปัญหาการระบาดโรค COVID-19 คาดจะทำให้กระทบหนักการส่งออกผลไม้ไทย โดยเฉพาะทุเรียน มังคุด และลำไย ที่มีปริมาณกว่าร้อยละ 84 ของปริมาณผลไม้ทั้งประเทศ เคยส่งออกจีน ฮ่องกง และเวียดนาม ปีละกว่า 1.3 ล้านตัน ซึ่งกำลังจะทยอยออกมาช่วงเดือนเมษายนนั้น เพื่อเตรียมการรับมือบรรเทาความเดือดร้อนเกษตรกรชาวสวนผลไม้ ไม่ให้ขาดทุนหนัก จึงเตรียมจัดโครงการสนับสนุนการกระจายผลไม้ของสถานบันเกษตรกร รับผลกระทบโรค COVID-19 ใช้เครือข่ายสมาชิกสหกรณ์ทุกระดับทั่วประเทศ 800 แห่ง รวมกันเฉพาะกิจเพื่อรวบรวมและกระจายผลไม้คุณภาพส่งออกไปให้ถึงมือประชาชนทุกพื้นที่ได้มีโอกาสบริโภคผลไม้จากมือเกษตรกรโดยตรง ทั้งนี้ ในวันที่ 8 - 9 มีนาคมนี้ นางสาวมนัญญา ไทยเศรษฐ์ รัฐมนตรีช่วยว่าการกระทรวงเกษตรและสหกรณ์ จะลงพื้นที่ติดตามสถานการณ์ผลไม้ในจังหวัดจันทบุรี พร้อมเชิญตัวแทนสหกรณ์ผู้ผลิตผลไม้ ศูนย์กระจายสินค้า สหกรณ์ระดับแกนนำที่จะกระจายสินค้าไปทั่วประเทศ ร่วมกันทำความตกลงความร่วมมือช่วยเหลือผู้ผลิตผลไม้ในประเทศเพื่อไม่ให้ได้รับผลกระทบหนัก